La col·lecció d'Eusebi Sempere | Comunidad Valenciana Home | EL MUNDO
La col·lecció d'Eusebi Sempere
26 nov. 2017 09:14
Fa unes dies que el MACA ha commemorat, amb la inauguració d'una magnífica exposició, els quaranta anys de l'acte de major generositat que ningú no ha tingut mai amb Alacant. El 5 de novembre de 1977 es va inaugurar el Museu de l'Assegurada, creat per a acollir la col·lecció particular de l'artista universal Eusebi Sempere (Onil, 1923-1985) que, de manera desinteressada, va donar a la nostra ciutat. Aquest fet va posar Alacant en primera fila de l'art contemporani. Sempere va vendre el seu patrimoni per poder comprar i intercanviar obres dels artistes internacionals més importants del segle XX. Hi ha una fotografia de la celebració posterior, a les escales del Pati d'Armes del Castell de Santa Bàrbara, que m'agrada molt i que sempre que la veia em preguntava pel seus protagonistes. Precisament ara està exposada al MACA amb els seus noms. No em cap cap dubte que aquell 5 de novembre de 2017 va ser històric, i un dels més importants artísticament parlant a la nostra ciutat. Van assistir a la inauguració, per acompanyar a Sempere, un gran nombre d'artistes, galeristes i crítics d'art que, actualment, formen part de la història de l'art espanyol: Alfaro, Amalia Avia, Antonio Bonet Correa, Juana de Aizpuru, José Guerrero, César Manrique, Fernando Mignoni, Eduardo Chillida, Julio López Hernández, Juana Francés, Pablo Serrano o Lucio Muñoz, entre d'altres.
Eusebi Sempere havia atresorat una sèrie d'obres d'art contemporani que ell considerava imprescindibles, i ell mateix va dir en el seu discurs d'inauguració: «... vos entregue, alacantins, esta col·lecció feta amb sacrificis perquè la cuideu i vullgueu com jo l'he amada...». I ací la tenim, quaranta anys després. L'espai d'exhibició s'ha ampliat amb el nou edifici que té també una biblioteca especialitzada, saló d'actes i altres espais necessaris als museus del segle XXI. Pense que és obligació de l'Ajuntament dotar-la d'un bon pressupost acord al seu nivell i que li permeta seguir els seus principis fundacionals i missió dels alacantins exigir als nostres polítics el compliment d'aquests.
L'exposició actual 40 aniversario. La Colección Arte Siglo XX. 1977-2017 comissariada per Rosa Castells, la seua conservadora -per a mi, directora i reivindique el seu nomenament- és una ocasió única per a poder veure juntes les 177 obres donades per Sempere. El nivell és altíssim i reconec que em vaig emocionar quan vaig entrar a la sala i vaig veure els noms dels artistes exposats i també pel fet de recordar a totes aquelles persones que van somniar amb Eusebi Sempere i van fer realitat aquest regal únic a la ciutat d'Alacant i del que tots hem de sentir-nos orgullosos.
L'empremta de Gabriel Miró al carrers alacantins
Volver a la noticia 'La col·lecció d'Eusebi Sempere'